Eelnõu 10.10.2024

Esitaja: vallavalitsus

Ettekandja: vallavanem

Mikk Järv

****

**KANEPI VALLAVOLIKOGU**

**O T S U S**

Kanepi 10.10.2024 nr 1-3/

**Kanepi Lasteaia ja Põlgaste Lasteaed Sinilill tegevuse ümberkorraldamine**

Kohaliku omavalitsuse korralduse seaduse (KOKS) § 6 lõike 2 kohaselt on omavalitsuse ülesanne korraldada omavalitsuse omanduses olevate koolieelsete lasteasutuste ülalpidamist. Lisaks haridusasutuste ülalpidamisele on kohalikul omavalitsusel kohustus tagada haridusasutuse areng ja jätkusuutliku kvaliteetse hariduse kättesaadavus võrdväärselt kõigile lastele. Koolieelse lasteasutuse seaduse (KELS) § 33 lõike 1 kohaselt lasteasutuse korraldab ja kujundab valla- või linnavolikogu otsusel ümber valla- või linnavalitsus.

Kanepi vallas tegutseb Kanepi Lasteaed, asukohaga Kanepi alevik. Lasteaias on moodustatud viis rühma, 01. oktoober 2024 seisuga käib lasteaias 74 last. Kanepi vallas tegutseb Põlgaste Lasteaed Sinilill, asukohaga Põlgaste küla. Lasteaias on moodustatud kaks rühma, seisuga 01. oktoober 2024 käib lasteaias 23 last. Mõlema asutuse tööd juhib 1,0 koormusega direktor.

Otsuse kohaselt korraldatakse ümber Kanepi Lasteaia ja Põlgaste Lasteaed Sinilill tegevus. Kanepi Lasteaed jätkab tegevust, sellega ühendatakse Põlgaste Lasteaed Sinilill. Ümberkorraldamise tulemusena lõpetab tegevuse asutus Põlgaste Lasteaed Sinilill. Ümberkorraldamise teel moodustatud kooleelse lasteasutuse tegevus jätkub mõlemas asukohas- Kanepi alevikus ja Põlgaste külas.

Võttes aluseks kohaliku omavalitsuse korralduse seaduse § 22 lõike 1 punkti 34 ja § 35 lõike 2, koolieelse lasteasutuse seaduse § 5 lõike 1 punkti 2, § 33 lõike 1 ja lõike 2 punkti 2, § 34 lõike 11, ning arvestades volikogu haridus- ja noorsookomisjoni ettepanekut, Kanepi Vallavolikogu

**o t s u s t a b:**

1. Korraldada Kanepi Lasteaia (registrikood 75011794) ja Põlgaste Lasteaed Sinilill (registrikood 75035789) tegevus järgnevalt:

1.1 Liita Põlgaste Lasteaed Sinilill alates 01. märts. 2025. a Kanepi Lasteaiaga;

1.2 koolieelse lasteasutuse liik on lasteaed;

1.3 koolieelse lasteasutuse nimi on Kanepi Lasteaed;

1.4 Kanepi Lasteaia õppekoht on Kanepi alevikus ja Põlgaste külas;

1.5 Lõpetada 01. märtsist 2025. a Põlgaste Lasteaed Sinilill tegevus.

2. Kanepi Vallavalitsusel korraldada vajalikud toimingud, dokumentatsiooni muutmine ja menetlemine ning teha käesolev otsus teatavaks Haridus- ja Teadusministeeriumile ning ümberkorraldatavatele haridusasutustele, lastele ja nende vanematele (eestkostjad, hooldajad).

3. Otsus jõustub teatavakstegemisest.

Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

### volikogu esimees

**ÕIEND**

Kanepi Vallavolikogu otsuse eelnõule

**„Kanepi Lasteaia ja Põlgaste Lasteaed Sinilill tegevuse ümberkorraldamine“**

Kohaliku omavalitsuse korralduse seaduse (KOKS) § 6 lõike 2 kohaselt on omavalitsuse ülesanne korraldada omavalitsuse omanduses olevate koolieelsete lasteasutuste ülalpidamist. Koolieelse lasteasutuse seaduse (KELS) § 33 lõike 1 kohaselt lasteasutuse korraldab ja kujundab valla- või linnavolikogu otsusel ümber valla- või linnavalitsus. Lasteasutuse ümberkorraldamise või ümberkujundamise otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, lasteasutust ja vanemaid (eestkostjaid, hooldajaid) vähemalt viis kuud enne ümberkorraldamise või ümberkujundamise tähtaega.

Kanepi Vallavolikogu korraldas alates 01. september 2024 ümber Saverna Lastead Sipsiku ja Krootuse Lasteaed Pesapuu tegevuse. Eraldiseisvate lasteasutustena tegutsevad jätkuvalt Kanepi Lasteaed ja Põlgaste Lastead Sinilill. Haridusasutuste ühtluse saavutamiseks esitatakse käesoleva eelnõuga ettepanek ühendada Kanepi Lasteaed ja Põlgaste Lasteaed Sinilill üheks asutuseks.

Kanepi lasteaias käib hetkeseisuga 74 last ja on moodustatud viis rühma. Põlgaste lasteaias käib 23 last ja on moodustatud kaks rühma. Mõlema asutuse tegevust juhib 1,0 koormusega direktor. Ümberkorraldamise tulemusena moodustub üks asutus- Kanepi Lasteaed, mille tegevust juhib 1,0 koormusega direktor ja kus on KELS nõuetest tulenevalt moodustatud õppealajuhataja töökoht. Haridus- ja teadusministri 11.09.2015 määruse nr 42 „Koolieelse lasteasutuse personali miinimumkoosseis“ § 2 lõike 2 kohaselt luuakse lasteasutuses, kus on 5–6 rühma, 0,5 õppealajuhataja ametikohta. Seitsme ja enama rühmaga lasteasutuses luuakse üks õppealajuhataja ametikoht. Kuigi õppealajuhataja töökoht on Kanepi Lasteaias kohustuslik ka praegu, on eelarvevahendite kokkuhoiu eesmärgil koht seni loomata. 2,0 koormusega direktori töökohtade asendumine 1,0 koormusega töökohaga võimaldab õppealajuhataja koha luua ja täita. Lasteaia direktori konkurss täidetakse sisekonkursi teel.

Ümberkorraldatud lasteaia nimeks saab Kanepi Lastead. Lasteaia tegevus jätkub mõlema asukohas- Kanepis ja Põlgastes. Ühendatud asutus alustab tegevust 01. märtsil 2025.

Eelnõu koostas

Katrin Slungin

vallasekretär